IZVEDBENA UREDBA KOMISIJE (EU) 2017/1152

z dne 2. junija 2017

o opredelitvi metodologije za določitev korelacijskih parametrov, potrebnih za odraz spremembe v regulativnem preskusnem postopku v zvezi z lahkimi gospodarskimi vozili, in spremembi Izvedbene uredbe (EU) št. 293/2012

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Unije za zmanjšanje emisij CO2 iz lahkih tovornih vozil (1) ter zlasti prvega pododstavka člena 8(9) in tretjega pododstavka člena 13(6) Uredbe,

ob upoštevanju naslednjega:

(1) Nov regulativni preskusni postopek za merjenje emisij CO2 in porabe goriva pri lahkih vozilih, tj. globalno usklajeni preskusni postopek za lahka vozila (v nadaljnjem besedilu: WLTP), določen v Uredbi Komisije (EU) 2017/1151 (2), bo z učinkom od 1. septembra 2017 nadomestil novi evropski vozni cikel (v nadaljnjem besedilu: NEDC), ki se trenutno uporablja v skladu z Uredbo Komisije (ES) št. 692/2008 (3). Z WLTP naj bi se določile vrednosti emisij CO2 in porabe goriva, ki bodo bolj reprezentativne za dejanske vozne razmere.

(2) Da bi se upoštevala razlika v ravneh emisij CO2, izmerjenih v skladu z obstoječim postopkom NEDC oziroma novim postopkom WLTP, bi bilo treba zagotoviti metodologijo za korelacijo navedenih vrednosti, da se bo lahko ugotovila skladnost proizvajalcev s cilji specifičnih emisij CO2 v skladu z Uredbo (EU) št. 510/2011.

(3) Za lahka gospodarska vozila naj bi se WLTP uvedel postopoma v dveh ločenih korakih, pri čemer se bo najprej od 1. septembra 2017 uporabljal za nove tipe vozil N1 razreda I, od 1. septembra 2018 pa za vsa nova vozila N1 razreda I. WLTP se bo leto pozneje uvedel za kategorijo N1 razredov II in III, in sicer od 1. septembra 2018 za nove tipe vozil in od 1. septembra 2019 za vsa nova vozila. Vozila iz zaključka serije iz člena 3(22) Direktive 2007/46/ES Evropskega parlamenta in Sveta (4), ki spadajo v kategorijo N1 razredov II in III, lahko v skladu s členom 27 Direktive 2007/46/ES kljub temu ostanejo na trgu do 28. februarja 2021.

(4) Čeprav je primerno, da se med ločenima korakoma postopne uvedbe WLTP še naprej preverja skladnost s cilji specifičnih emisij z uporabo vrednosti emisij CO2 na podlagi NEDC, je zaželeno tudi, da se spremembe ciljev na podlagi WLTP izvedejo istočasno za vsa lahka vozila. Zato je treba upoštevati vozila iz zaključka serije, ki bodo ostala na trgu do leta 2021, in jim pripisati privzeto vrednost emisij CO2 WLTP. Navedeno privzeto vrednost bi bilo treba določiti tako, da ne bo negativno vplivala na zmožnost proizvajalca, da izpolni svoj cilj specifičnih emisij v letu 2021.

(5) Upoštevati bi bilo treba tudi poseben položaj proizvajalcev nedodelanih vozil iz člena 3(19) Direktive 2007/46/ES, ki so homologirana v več stopnjah. Za namene korelacije je primerno, da se nedodelanim vozilom, ki spadajo v isto družino matrik za cestno obremenitev, kot je opredeljena v točki 5.2 Podpriloge 4 k Prilogi XXI k Uredbi (EU) 2017/1151, pripiše enotna korelirana vrednost emisij CO2 NEDC.

(6) Poleg tega bi bilo treba proizvajalcem omogočiti, da v primeru vozil N1 z največjo tehnično dovoljeno maso obremenjenega vozila 3 000 kg ali več izbirajo, ali bodo koeficiente cestne obremenitve NEDC izpeljali iz preskusov WLTP ali pa bodo uporabili tabelirane vrednosti iz tabele 3 iz Priloge 4a k Pravilniku UN/ECE št. 83 (5).

(7) Zaželeno je, da se omeji breme preskušanja za proizvajalce in homologacijske organe, zato bi bilo treba zagotoviti možnost, da se referenčne vrednosti emisij CO2 določijo na podlagi NEDC, in sicer s simulacijami. Za ta namen je bilo razvito posebno simulacijsko orodje za vozila (orodje za korelacijo). Za vhodne podatke za orodje za korelacijo ne bi smeli biti potrebni dodatni preskusi, temveč bi se morali vhodni podatki izpeljati iz homologacijskih preskusov WLTP.

(8) Strogost zahtev za zmanjšanje emisij CO2 po prehodu na WLTP mora v skladu s četrtim pododstavkom člena 13(6) Uredbe (EU) št. 510/2011 za proizvajalce in vozila z različno uporabnostjo ostati primerljiva s strogostjo, določeno v Uredbi (EU) št. 510/2011, s sklicem na ravni emisij CO2, določene v skladu s postopkom NEDC. Pri postopku korelacije bi bilo zato treba upoštevati tiste preskusne pogoje NEDC, ki so izrecno potrebni za podelitev homologacije.

(9) Za nekatere napredne tehnologije vozil ali posebne konfiguracije tehnologij orodje za korelacijo morda ne bo moglo dovolj točno izračunati vrednosti CO2 NEDC. V takih primerih bi bilo treba proizvajalcu omogočiti, da namesto tega opravi fizični preskus na vozilu. Za zagotovitev enakih konkurenčnih pogojev bi se morali za navedene preskuse uporabljati enaki preskusni pogoji NEDC, kot so bili opredeljeni za orodje za korelacijo.

(10) Za zagotovitev primerljive strogosti so potrebne nekatere prilagoditve izračuna prihrankov zaradi ekoloških inovacij iz člena 12 Uredbe (EU) št. 510/2011. Vendar se okvirni pogoji za navedeni način ne štejejo za neposredno odvisne od veljavnega preskusnega postopka, zato bi se morali ohraniti brez prilagoditev, vključno z zgornjo mejo, določeno za prihranke zaradi ekoloških inovacij.

(11) Pomembno je zagotoviti, da se postopkovne tolerance in rezultati orodja za korelacijo uporabljajo v skladu z namenom in ne za umetno zniževanje vrednosti emisij CO2 za zagotavljanje skladnosti s ciljem. Zato bi bilo treba opraviti omejeno število naključnih fizičnih preskusov, s katerimi bi se preverilo, ali so vhodni podatki in referenčne vrednosti NEDC, ki temeljijo na rezultatih orodja za korelacijo, pravilno določeni. Če se z naključnim preskusom ugotovi, da je proizvajalec za homologacijo navedel vrednost emisij CO2 NEDC, ki je nižja od dovoljene tolerance pri rezultatu merjenja, ali če so bili zagotovljeni nepravilni vhodni podatki, bi bilo treba Komisiji omogočiti, da določi in uporabi korekcijski faktor za zvišanje povprečnih specifičnih emisij proizvajalca. To bi moralo tudi odvračati od kakršnih koli zlorab ali prevelikega izkoriščanja tolerance pri meritvah.

(12) Spremljanje vrednosti emisij CO2 ureja Izvedbena uredba Komisije (EU) št. 293/2012 (6). Določbe navedene izvedbene uredbe je treba prilagoditi novemu preskusnemu postopku. Primerno je tudi, da se določbe o spremljanju za lahka gospodarska vozila uskladijo z določbami o spremljanju za osebne avtomobile, kot so določene v Uredbi Komisije (EU) št. 1014/2010 (7). Pri WLTP se bo vrednost specifičnih emisij CO2 izračunala in zabeležila v potrdilu o skladnosti vsakega posameznega vozila, pri čemer bi bilo treba poleg obstoječih podatkovnih parametrov spremljati tudi navedene vrednosti. Izvedbeno uredbo (EU) št. 293/2012 bi bilo zato treba ustrezno spremeniti.

(13) Ker so potrebne obsežne prilagoditve sistema registracije vozil in sistema za spremljanje emisij CO2, je primerno, da se državam članicam omogoči postopna uvedba novih parametrov spremljanja v letu 2017 in da se popolna nova podatkovna zbirka zahteva šele od leta 2018. Podatki za leto 2017, ki jih je treba sporočiti, bi morali vključevati vsaj podatke, potrebne za zagotavljanje skladnosti s cilji in preprečevanje zlorab postopka korelacije.

(14) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 Predmet urejanja Ta uredba določa: (a) metodologijo za korelacijo emisij CO2, izmerjenih v skladu s Prilogo XXI k Uredbi (EU) 2017/1151, z emisijami CO2, določenimi v skladu s Prilogo XII k Uredbi (ES) št. 692/2008; (b) postopek za uporabo metodologije iz točke (a) za določitev povprečnih specifičnih emisij CO2 vsakega proizvajalca; (c) spremembe Izvedbene uredbe (EU) št. 293/2012, potrebne za prilagoditev spremljanja podatkov o emisijah CO2 za odraz spremembe v vrednostih emisij.

Člen 2 Opredelitev pojmov V tej uredbi se uporabljajo naslednje opredelitve pojmov: (1) „vrednosti CO2 NEDC“ pomenijo emisije CO2, določene v skladu s Prilogo I in navedene v potrdilu o skladnosti; (2) „izmerjene vrednosti CO2 NEDC“ pomenijo emisije CO2 (po fazah in skupne), določene v skladu s Prilogo XII k Uredbi (ES) št. 692/2008 s fizičnimi preskusi na vozilih; (3) „vrednosti CO2 WLTP“ pomenijo (skupne) emisije CO2, določene v skladu s preskusnim postopkom iz Priloge XXI k Uredbi (EU) 2017/1151; (4) „družina vozil WLTP“ pomeni družino vozil, kot je določena v skladu s točko 5.0 Priloge XXI k Uredbi (EU) 2017/1151; (5) „orodje za korelacijo“ pomeni simulacijski model iz točke 2 Priloge I.

Člen 3 Določitev povprečnih specifičnih emisij CO2 za zagotavljanje skladnosti s cilji v obdobju 2017–2020 1. Za koledarska leta od leta 2017 do vključno z letom 2020 se povprečne specifične emisije proizvajalca določijo z uporabo naslednjih (skupnih) vrednosti masnih emisij CO2: (a) za tip lahkih gospodarskih vozil N1, homologiranih v skladu s Prilogo XXI k Uredbi (EU) 2017/1151, z uporabo vrednosti CO2 NEDC; (b) za obstoječe tipe vozil N1 razreda I, ki so bila homologirana v skladu s Prilogo XII k Uredbi (ES) št. 692/2008, z uporabo izmerjenih vrednosti CO2 NEDC do 31. avgusta 2018 in vrednosti CO2 NEDC od 1. septembra 2018 do 31. decembra 2020; (c) za obstoječe tipe vozil N1 razredov II in III, ki so bila homologirana v skladu s Prilogo XII k Uredbi (ES) št. 692/2008, z uporabo izmerjenih vrednosti CO2 NEDC do 31. avgusta 2019 in vrednosti CO2 NEDC od 1. septembra 2019 do 31. decembra 2020; (d) za vozila iz zaključka serije iz člena 27 Direktive 2007/46/ES z uporabo izmerjenih vrednosti CO2 NEDC. 2. Proizvajalci, odgovorni za več kot 1 000, a manj kot 22 000 novih lahkih gospodarskih vozil, registriranih v Uniji v vsakem od koledarskih let od leta 2017 do vključno z letom 2020, lahko uporabijo bodisi vrednosti CO2 NEDC bodisi izmerjene vrednosti CO2 NEDC.

Člen 4 Določitev povprečnih specifičnih emisij na podlagi vrednosti CO2 WLTP 1. Emisije CO2 WLTP (skupne ali, kjer je to ustrezno, utežene skupne), določene v razdelku 49.4 potrdila o skladnosti, se od 1. januarja 2018 spremljajo za vsa nova registrirana vozila. 2. Kar zadeva vozila iz zaključka serije, ki niso bila homologirana v skladu z Uredbo Komisije (EU) 2017/1151, a bodo registrirana v letu 2020 ali 2021, se za namen izračuna povprečnih specifičnih emisij CO2 v skladu s členom 8(4)(a) Uredbe (EU) št. 510/2011 vsakemu registriranemu vozilu pripišejo naslednje vrednosti CO2 WLTP: (a) za dokončana vozila kategorije N1 vrednost povprečnih specifičnih emisij CO2 WLTP, določena za proizvajalca v zadevnem koledarskem letu; (b) za dodelana vozila kategorije N1 vrednost povprečnih specifičnih emisij CO2 WLTP za nova dodelana vozila, ki so bila registrirana v zadevnem koledarskem letu, kadar je proizvajalec odgovoren za osnovna vozila, uporabljena za navedena dodelana vozila. 3. Za vsakega proizvajalca se od 1. januarja 2019 določijo povprečne specifične emisije, izračunane z uporabo vrednosti CO2 WLTP. Z učinkom od 1. januarja 2021 se navedene povprečne specifične emisije uporabljajo za ugotavljanje skladnosti proizvajalca s ciljem specifičnih emisij.

Člen 5 Uporaba člena 12 Uredbe (EU) št. 510/2011 – ekološke inovacije 1. Z učinkom od 1. januarja 2021 se pri izračunu povprečnih specifičnih emisij proizvajalca upoštevajo le prihranki CO2 zaradi ekoloških inovacij v smislu člena 12 Uredbe (EU) št. 510/2011, ki niso zajete v preskusni postopek iz Priloge XXI k Uredbi (EU) 2017/1151. 2. Skupni prihranki CO2 proizvajalca zaradi ekoloških inovacij v koledarskih letih 2021, 2022 in 2023 se prilagodijo po naslednjem postopku: (a) v letu 2021: ; (b) v letu 2022: ; (c) v letu 2023: . pri čemer so: prihranki zaradi ekoloških inovacij v zadevnem letu, ki se upoštevajo pri izračunu povprečnih specifičnih emisij; prihranki zaradi ekoloških inovacij v zadevnem letu, določeni v skladu z WLTP in zabeleženi v potrdilu o skladnosti. Od koledarskega leta 2024 se prihranki zaradi ekoloških inovacij upoštevajo pri izračunu povprečnih specifičnih emisij brez prilagoditve.

Člen 6 Določitev in popravki vrednosti CO2 NEDC za izračun povprečnih specifičnih emisij 1. Od koledarskega leta 2017 do vključno z letom 2020 se povprečne specifične emisije CO2 proizvajalca izračunajo z uporabo vrednosti CO2 NEDC, ki so v primeru nedodelanih vozil določene v skladu s točko 3.2(b) Priloge I, v primeru dokončanih ali, kjer je to ustrezno, dodelanih vozil pa v skladu s postopkom iz oddelka 4 Priloge I, razen če se ne uporablja odstavek (1)(b) ali (c) ali odstavek (2) člena 3. 2. Če za družino vozil WLTP faktor odstopanja De, določen v skladu s točko 3.2.8 Priloge I, presega vrednost 0,04 ali če je faktor preverjanja „1“, kot je določeno v navedeni točki, se povprečne specifične emisije CO2 NEDC proizvajalca, odgovornega za navedeno družino vozil, pomnožijo z naslednjim korekcijskim faktorjem: pri čemer je: Dei vrednost, določena v skladu s točko 3.2.8 Priloge I; ri število letnih registracij vozil, ki spadajo v zadevno družino vozil WLTP i; δз,i 0, če Dei manjka, v drugih primerih pa 1; N število družin vozil WLTP, za katere je odgovoren proizvajalec.

Člen 7 Spremembe Uredbe (EU) št. 293/2012 Uredba (EU) št. 293/2012 se spremeni: (1) v členu 4 se doda naslednji odstavek 10: „10. Kar zadeva vozila iz zaključka serije, registrirana v letu 2020 ali 2021, se za namen izračuna povprečnih specifičnih emisij navedenim vozilom pripišejo vrednosti CO2 WLTP, določene v skladu s členom 4(2) Izvedbene uredbe Komisije (EU) 2017/1152 (*1). (*1) Izvedbena uredba Komisije (EU) 2017/1152 z dne 2. junija 2017 o opredelitvi metodologije za določitev korelacijskih parametrov, potrebnih za odraz spremembe v regulativnem preskusnem postopku v zvezi z lahkimi gospodarskimi vozili, in spremembi Izvedbene uredbe Komisije (EU) št. 293/2012 (UL L 175, 7.7.2017, str. 664).“;" (2) člen 6 se nadomesti z naslednjim: „Člen 6 Priprava podatkov v državah članicah Države članice pri dopolnjevanju podrobnih podatkov o spremljanju vključijo: (a) za vsako vozilo, opremljeno z inovativnimi tehnologijami, specifične emisije CO2, ne da bi se upoštevalo zmanjšanje emisij CO2 zaradi inovativnih tehnologij, odobreno v skladu s členom 12 Uredbe (EU) št. 510/2011. (b) za vsako vozilo faktor odstopanja in faktor preverjanja, določena v skladu s točko 3.2.8 Priloge I k Izvedbeni uredbi Komisije (EU) 2017/1152. Ne glede na podrobne podatke iz dela A Priloge II k Uredbi (EU) št. 510/2011 država članica v zvezi s podatki, ki jih spremlja do 31. decembra 2017, poleg parametrov, zahtevanih v navedenem delu, sporoči le faktor odstopanja in faktor preverjanja iz točke (b) tega člena. Od 1. januarja 2018 se vsi podrobni podatki, določeni v delu A Priloge II k Uredbi (EU) št. 510/2011, spremljajo in predložijo v oblikah iz dela C Priloge II k Uredbi (EU) št. 510/2011.“ (3) člen 7 se črta; (4) člen 10 se spremeni: (a) v odstavku 1 se zadnji pododstavek črta; (b) odstavka 3 in 4 se črtata; (5) člen 10b se nadomesti z naslednjim: „Člen 10b Priprava začasne podatkovne zbirke 1. Začasna podatkovna zbirka, o kateri je proizvajalec obveščen v skladu z drugim pododstavkom člena 8(4) Uredbe (EU) št. 510/2011, vključuje evidence, ki se lahko na podlagi imena proizvajalca in identifikacijske številke vozila pripišejo zadevnemu proizvajalcu. Centralni register podatkov iz prvega pododstavka člena 8(4) Uredbe (EU) št. 510/2011 ne vključuje podatkov o identifikacijskih številkah vozil. 2. Obdelava identifikacijskih številk vozil ne vključuje obdelave osebnih podatkov, ki bi bili lahko povezani z navedenimi številkami, ali katerih koli podatkov, ki bi omogočili povezavo identifikacijskih številk vozil z osebnimi podatki.“ (6) Priloga I se nadomesti z besedilom iz Priloge II k tej uredbi.

Člen 8 Začetek veljavnosti Ta uredba začne veljati dvajseti dan po objavi v Uradnem listu Evropske unije. Točki 4 in 5 člena 8 se uporabljata od 1. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 2. junija 2017 Za Komisijo Predsednik Jean-Claude JUNCKER

(1) UL L 140, 5.6.2009, str. 1.

(2) Uredba Komisije (EU) 2017/1151 z dne 1. junija 2017 o dopolnitvi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil, o spremembi Direktive 2007/46/ES Evropskega parlamenta in Sveta, Uredbe Komisije (ES) št. 692/2008 in Uredbe Komisije (EU) št. 1230/2012 ter o razveljavitvi Uredbe (ES) št. 692/2008 (Glej stran 1 tega Uradnega lista).

(3) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(4) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (UL L 263, 9.10.2007, str. 1).

(5) Pravilnik št. 83 Ekonomske komisije Združenih narodov za Evropo (UN/ECE) – Enotne določbe za homologacijo vozil v zvezi z emisijami onesnaževal glede na zahteve za gorivo, UL L 172, 3.7.2015, str. 1.

(6) Izvedbena uredba Komisije (EU) št. 293/2012 z dne 3. aprila 2012 o spremljanju in nadzorovanju ter posredovanju podatkov o registraciji novih lahkih gospodarskih vozil v skladu z Uredbo (EU) št. 510/2011 Evropskega parlamenta in Sveta (UL L 98, 4.4.2012, str. 1).

(7) Uredba Komisije (EU) št. 1014/2010 z dne 10. novembra 2010 o spremljanju in nadzorovanju ter posredovanju podatkov o registraciji novih osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 293, 11.11.2010, str. 15).